Helle Thorning-Schmidt (S), 2012-12-12:
Jeg vil ikke bruge ordet udskilningsløb.
Jeg vil i øvrigt gerne takke for, at der kvitteres for den konstruktive måde at diskutere Europa på.
Det synes jeg er rigtig vigtigt.
Det er rigtig vigtigt, at vi kommer videre, og fru Lykke Friis angiver, hvilket spor vi skal videre ad.
Der er nogle, der har det indtryk, at eurolandene ikke har gjort nok for at rydde op i den krise, vi har i øjeblikket.
Jeg synes, at eurolandene har opført sig solidarisk og har opfundet nye måder at gøre tingene på, mens vi stod midt i krisen.
Så jeg er egentlig ret imponeret af eurolandenes evne til at agere i den her vanskelige situation.
Så eurolandene har haft og vil have en diskussion om, hvordan man styrker euroen.
Noget af det har været noget, man gjorde for at løse krisen, men også fremadrettet vil eurolandene være optaget af, hvordan man styrker euroen fremadrettet, og det betyder selvfølgelig, at eurolandene får nye mekanismer, nye måder at gøre tingene på, som også påvirker ikkeeurolandene.
Jeg skal ikke gøre mig klog på Venstres samlede holdning til det europapolitiske, men jeg skal ikke lægge skjul på, at vi på mange stræk har fællesskab med det japolitiske flertal i Folketinget.
Det er også en af grundene til, at vi har lavet et fælles forslag til vedtagelse i dag.
Der er en gruppe af partier i Folketinget, som er optaget af, at vi søger indflydelse i det europæiske samarbejde, som er optaget af og har forståelse for, at de beslutninger, der bliver taget i Europa, også kommer os ved, fordi de påvirker Danmark.
Derfor giver det god mening, hvis man gerne vil have indflydelse på ens egen situation, at man også søger indflydelse på den europæiske situation.
Det har været udgangspunktet for min europæiske holdning igennem mange år, og jeg tror også, det en del af udgangspunktet for Venstres europæiske holdning.
Så hvis hr. Kristian Thulesen Dahl kan finde lighedspunkter mellem Venstre og Socialdemokraterne på det punkt, har han sikkert ret.
Vi har jo igennem mange, mange år samarbejdet om Danmarks position i Europa.
Jeg er glad for, at vi fik på det rene, at hr. Nikolaj Villumsen citerede mig forkert, for det er altid lidt ubehageligt.
Så det er jeg glad for at vi fik på det rene.
Vores udgangspunkt er det samme, som det hele tiden har været, nemlig at omkostninger i forbindelse med kriser først og fremmest skal bæres af sektoren selv og ikke skatteyderne, og vi er glade for, at det princip og den måde at tænke på også kan genfindes i Kommissionens forslag.
Det her tror jeg drejer sig om noget andet.
Jeg tror, det drejer sig om, at hr. Nikolaj Villumsen altid ville være imod, at man skulle have et sådant fælles tilsyn og en afviklingsmekanisme.
Sådan har regeringen det ikke.
Vi vil afvente, hvordan det her kommer til at se ud.
Vi vil gøre vores indflydelse gældende, og først derefter vil vi tage stilling til, om det kan være fornuftigt for Danmark at deltage.
Og man kunne godt forestille sig en situation, hvor det kunne være fornuftigt for Danmark at deltage.
Man kan argumentere ganske enkelt: Hvis man har en grænseoverskridende banksektor, kan det også være, det er fornuftigt at have et grænseoverskridende tilsyn, bare for at sige det ganske kort.